Hier is sy: Ons Een Nommer Kleiner-wenner | SARIE
Hier is sy: Ons Een Nommer Kleiner-wenner	deur SARIE.com-span
In Mei het ons vir lesers die uitdaging gestel om Mariza van BeterEet™ se ‘Een Nommer Kleiner’-program te volg en só ‘n gesonder leefstyl te volg. Amoré Henning van Bloemfontein het dié uitdaging aanvaar en is die SARIE-wenner! Hier is haar storie:
“My storie begin in Julie 2012. Ek het besluit om op te hou dieet en eerder ‘n gesonde leefstylplan te begin volg. Ek het opgelees oor gesonde keuses, vir my ‘n plakboek gemaak en my koskas se inhoud daarvolgens aangepas.
‘n Kosbare vriendin het eendag ná sy die skaal oorwin het vir my gesê: ‘Ek was moeg vir die vrou agter my’. Dít is presies hoe ek ook gevoel het.
Ek het vir my ‘n Orbitrek [oefenmasjien] gekoop en begin step. Ek het gesond geëet en daagliks geoefen – en ek het wonderlik gevoel! Die kilogramme het begin wegsmelt en die sentimeters het verdwyn.
Toe Mariza van BeterEet™ en SARIE.com hul uitdaging begin, was dit net wat ek wou hê. Ek móés dit net doen. Op daardie tydstip het ek reeds 17 kg verloor en het ‘n plato bereik waar ek niks kon doen om dit te breek nie. Ek was baie naby aan opgee en het vir myself gesê jy kan nie al die harde werk van 5 maande nou weggooi nie. Daarom het dié uitdaging net op die regte tyd gekom.
Ek het baie gehou van die detoks-sop, die green stuff (soos in die TV-advertensie van die klein dogtertjie wat dink haar pa is ‘n ruimtewese) en behalwe dat dit lekker is, werk dit ook! My lekkerste was die nachos met avokado en salsa, want skyfies is my swakte.
Mariza se daaglikse aanmoediging op facebook was vir my baie kosbaar. Só kon ek die hele 6 weke die BeterEet™-program saam met SARIE.com volg. En was dit nie heerlik om ‘n langbroek te koop wat ‘n nommer kleiner is nie!
My motto vir die 6 weke was: ‘If someone says you can’t do it, turn around and say watch me!’
En dít is my storie, ‘n nuwe ek, ‘n gesonder ek!
Baie dankie aan SARIE.com en Mariza van BeterEet™! Julle het dit moontlik gemaak en my geleer dat dit heerlik kan wees om ‘n gesonde leefstylplan te volg. Ek voel nou letterlik siek as ek iets eet waaraan my liggaam nie gewoond is nie.”
*Amoré het ‘n geskenkbewys van R2 500 van die SARIE-winkel gewen om haar Een Nommer Kleiner-lyf te vier, asook ‘n nuwe BlackBerry.